  Майя Бывальцева «Зарни шайба» огъяросси ӵошатсконлэн улосвыл люкетаз 10-11 аресъем спортсменъёслэн группаязы Ижкарысь «Заря» команда вормиз, ивортэ Удмуртиысь Физкультурая, спортъя но егитъёсын ужан политикая министерстволэн пресс-службаез. Шоретӥ группае пырись пинал хоккеистъёслэн ӵошатсконъёссы Ижкарысь «Молодёжный» йӧ дворецын 11-13 тулыспалэ ортчизы. Турнирлэн финалаз потон понна 11 команда вожвылъяськиз. Куинь нуналскын 25 пумиськон ортчиз. Ӟырдыт нюръяськонын устоез луиз Ижкарысь «Заря», со ик ӵошатсконлэн огъяросси люкетаз Сочие мыноз. Кунысь пинал хоккеистъёслэн кужмоосыз командаоссы Сьӧд зарезь дуре 5-13 оштолэзе люкаськозы. Улосвыл люкетын азвесь медальёсты Глазкарысь пиналъёс басьтӥзы, «бронза» Ижкарысь «Торпедо» командалы сюриз. Вормись команда 100 сюрс манетлы сертификат басьтӥз, кыкетӥ инты понна 50 сюрс манет сётӥзы. Со сяна, вормисьёслы но призеръёслы клюшкаос басьтыны сертификатъёс кузьмазы. Вормисьёслэсь тренерзэс 10 сюрс манетэн пусйизы. Сыӵе ик кузьымъёс басьтӥзы 12-13 аресъем спортсменъёслэн группаязы вормисьёс но призёръёс. Тодэ вайытом, татын Ижкарысь «Заря» команда вормиз. 18-20 тулыспалэ Глазкарын 14-15 аресъем хоккеистъёслэн нюръяськонзы кутскоз.  Тегъёс: Спорт Ижкар Хоккей Удмуртия пиналъёс  